CELEX: 32021R2128
Language: bg
Date: 2021-10-01 00:00:00
Title: Делегиран регламент (ЕС) 2021/2128 на Комисията от 1 октомври 2021 година за допълване на Регламент (ЕС) 2021/1529 на Европейския парламент и на Съвета по отношение на определянето на някои специфични цели и тематични приоритети за помощ по линия на Инструмента за предприсъединителна помощ (ИПП III) (текст от значение за ЕИП)

3.12.2021   
               
               
                  BG
               
               
                  Официален вестник на Европейския съюз
               
               
                  L 432/8
               
            
         ДЕЛЕГИРАН РЕГЛАМЕНТ (ЕС) 2021/2128 НА КОМИСИЯТА
         от 1 октомври 2021 година
         за допълване на Регламент (ЕС) 2021/1529 на Европейския парламент и на Съвета по отношение на определянето на някои специфични цели и тематични приоритети за помощ по линия на Инструмента за предприсъединителна помощ (ИПП III)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/1529 на Европейския парламент и на Съвета от 15 септември 2021 г. за създаване на Инструмент за предприсъединителна помощ (ИПП II) (1), и по-специално член 3, параграф 6 от него,
         като има предвид, че:
         
                     (1)
                  
                  
                     В приложения II и III към Регламент (ЕС) 2021/1529 се определят тематичните приоритети за помощ.
                  
               
                     (2)
                  
                  
                     Специфичните цели и тематичните приоритети за помощ следва да бъдат доуточнени чрез разпоредби за допълване на Регламент (ЕС) 2021/1529.
                  
               
                     (3)
                  
                  
                     Настоящият регламент обхваща някои специфични цели и тематични приоритети за помощ, посочени в член 3, параграф 6 от Регламент (ЕС) 2021/1529.
                  
               
                     (4)
                  
                  
                     За да се гарантира незабавното приемане на решенията за програмиране и финансиране съгласно Регламент (ЕС) 2021/1529, настоящият регламент следва да влезе в сила в деня след деня на публикуването му в Официален вестник на Европейския съюз,
                     
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Специфичните цели и тематичните приоритети за помощ, свързани с въпросите, посочени в член 3, параграф 3, букви а)—м) и буква с) и в член 3, параграф 4, букви а)—й) от Регламент (ЕС) 2021/1529, са определени в приложението към настоящия регламент.
         
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 330, 20.9.2021 г., стр. 1.
      
      
         
            ПРИЛОЖЕНИЕ
            Специфичните цели и тематичните приоритети за помощ, посочени в член 3, параграф 6 и посочени конкретно в член 3, параграф 3, букви а)—м) и с) и член 3, параграф 4, букви а)—й) от Регламент (ЕС) 2021/1529 (ИПП III), определени в настоящия делегиран регламент, са следните:
            
                        (1)
                     
                     
                        
                           Установяване и насърчаване още на ранен етап на правилното функциониране на институциите, необходими с цел гарантиране на правовата държава и по-нататъшно укрепване на демократичните институции
                        
                        
                                    а)
                                 
                                 
                                    създаване на независима, подотчетна, безпристрастна, професионална, деполитизирана и ефикасна съдебна система, включително чрез прозрачно и основано на заслугите назначаване на работа, оценяване и повишение и на ефективни дисциплинарни процедури в случай на нарушения, и насърчаване на системи за съдебно сътрудничество; гарантиране на достъп до правосъдие;
                                 
                              
                                    б)
                                 
                                 
                                    укрепване на основните свободи, включително свободата на изразяване, свободата на медиите, свободата на събранията и сдруженията и защитата на данните;
                                 
                              
                                    в)
                                 
                                 
                                    утвърждаване и защита на правата на човека, включително недискриминацията и равенството между половете, правата на детето, правата на лицата, принадлежащи към малцинства;
                                 
                              
                                    г)
                                 
                                 
                                    насърчаване и укрепване на борбата с корупцията;
                                 
                              
                                    д)
                                 
                                 
                                    насърчаване на сътрудничеството в областта на правоприлагането и обмена на информация; разработване на ефективни средства за предотвратяване на и борба с организираната престъпност, трафика на хора и на незаконните огнестрелни оръжия, малки оръжия и леки въоръжения, трафика на наркотици, изпирането на пари/ финансирането на тероризма; подкрепа за засиленото сътрудничество със Съюза относно борбата с тероризма и радикализацията.
                                 
                              
                  
                        (2)
                     
                     
                        
                           Укрепване на капацитета за посрещане на свързаните с миграцията предизвикателства на регионално и международно равнище и допълнително засилване на управлението на границите и миграцията
                        
                        
                                    а)
                                 
                                 
                                    обмен на нужната информация;
                                 
                              
                                    б)
                                 
                                 
                                    осигуряване на достъп до международна закрила и укрепване на управлението на убежището;
                                 
                              
                                    в)
                                 
                                 
                                    укрепване на капацитета за управление на границите, както и в областта на връщането и реинтеграцията, и на усилията за борба с незаконната миграция, включително борбата с контрабандата на мигранти;
                                 
                              
                                    г)
                                 
                                 
                                    справяне с принудителното разселване.
                                 
                              
                  
                        (3)
                     
                     
                        
                           Укрепване на капацитета за стратегическа комуникация, включително комуникация с обществеността относно необходимите реформи за изпълнение на критериите за членство в ЕС
                        
                        
                                    а)
                                 
                                 
                                    подкрепа за по-нататъшното развитие на независимите и плуралистични медии и медийната грамотност;
                                 
                              
                                    б)
                                 
                                 
                                    повишаване на устойчивостта на държавата и обществото по отношение на дезинформацията и други форми на хибридни заплахи, включително изграждане на капацитет в областта на киберсигурността.
                                 
                              
                  
                        (4)
                     
                     
                        
                           Укрепване на доброто управление и реформиране на публичната администрация в съответствие с принципите на публичната администрация
                        
                        
                                    а)
                                 
                                 
                                    укрепване на рамките за реформа на публичните администрации, включително в областта на обществените поръчки, подобряване на стратегическото планиране и изготвяне на политики и законодателство, които са приобщаващи и се основават на факти;
                                 
                              
                                    б)
                                 
                                 
                                    повишаване на професионализма и деполитизиране на публичната служба чрез въвеждането на принципи за отчитане на личните заслуги;
                                 
                              
                                    в)
                                 
                                 
                                    насърчаване на прозрачността и отчетността, включително публичния достъп до информация;
                                 
                              
                                    г)
                                 
                                 
                                    подобряване на качеството и предоставянето на услуги, включително адекватни административни процедури и използването на оперативно съвместимо електронно управление, насочено към гражданите;
                                 
                              
                                    д)
                                 
                                 
                                    укрепване на управлението на публичните финанси и изготвяне на доброкачествени статистически данни.
                                 
                              
                  
                        (5)
                     
                     
                        
                           Укрепване на фискалното и икономическото управление
                        
                        
                                    а)
                                 
                                 
                                    подкрепа на изпълнението на програмите за икономически реформи (ПИР) и на редовното сътрудничество с международни финансови институции по основните принципи на икономическата политика и към укрепване на икономическите институции;
                                 
                              
                                    б)
                                 
                                 
                                    повишаване на капацитета за укрепване на макроикономическата стабилност и социалното сближаване;
                                 
                              
                                    в)
                                 
                                 
                                    подкрепа за устойчивото развитие и напредъка към превръщането във функционираща пазарна икономика;
                                 
                              
                                    г)
                                 
                                 
                                    напредък в изграждането на общия регионален пазар на Западните Балкани.
                                 
                              
                  
                        (6)
                     
                     
                        
                           Укрепване на всички аспекти на добросъседските отношения, регионалната стабилност и взаимното сътрудничество
                        
                     
                  
                        (7)
                     
                     
                        
                           Укрепване на капацитета на Съюза и неговите партньори за предотвратяване на конфликти, за укрепване на мира, както и за справяне с предкризисни и следкризисни ситуации
                        
                        
                                    а)
                                 
                                 
                                    насърчаване на междуличностните контакти, помирението, укрепването на мира и мерките за изграждане на доверие, инициативите за насърчаване на помирението, правосъдието в условията на преход, търсенето на истината, репарациите и гаранциите за недопускане на повторни инциденти;
                                 
                              
                                    б)
                                 
                                 
                                    подкрепа за изграждането на капацитет в подкрепа на действията в областта на сигурността и развитието.
                                 
                              
                  
                        (8)
                     
                     
                        
                           Укрепване на капацитета, независимостта и плурализма на организациите на гражданското общество и на организациите на социалните партньори, включително професионалните сдружения
                        
                        
                                    а)
                                 
                                 
                                    укрепване на капацитета, независимостта и плурализма на организациите на гражданското общество и овластяване на организациите на гражданското общество на регионално и местно равнище, включително младежките организации;
                                 
                              
                                    б)
                                 
                                 
                                    укрепване на организациите на социалните партньори, включително професионалните сдружения;
                                 
                              
                                    в)
                                 
                                 
                                    насърчаване на всички равнища на работата в мрежа между организации в Съюза и организации от бенефициерите, която да им позволява да водят реален диалог с участници от публичния и частния сектор.
                                 
                              
                  
                        (9)
                     
                     
                        
                           Насърчаване на привеждането на правилата, стандартите, политиките и практиките в бенефициерите в съответствие с тези на Съюза, включително правилата за държавните поръчки и държавната помощ
                        
                     
                  
                        (10)
                     
                     
                        
                           Утвърждаване на равенството между половете и овластяване на жените и момичетата
                        
                        
                                    а)
                                 
                                 
                                    създаване на по-благоприятна среда за реализирането на правата на момичетата и жените;
                                 
                              
                                    б)
                                 
                                 
                                    справяне с всички форми на насилие, свързано с пола, дискриминация и неравенство;
                                 
                              
                                    в)
                                 
                                 
                                    насърчаване на равното участие и лидерството на жените и момичетата, включително в създаването на политики и вземането на решения;
                                 
                              
                                    г)
                                 
                                 
                                    насърчаване на бюджетирането, съобразено с равенството между половете.
                                 
                              
                  
                        (11)
                     
                     
                        
                           Укрепване на достъпа до образование, обучение и учене през целия живот на всички равнища, както и повишаване на тяхното качество, и подпомагане на културния и творческия сектор и сектора на спорта
                        
                        
                                    а)
                                 
                                 
                                    насърчаване на равния достъп до качествено образование и грижи в ранна детска възраст, основно и средно образование, подобряване на придобиването на основни умения;
                                 
                              
                                    б)
                                 
                                 
                                    повишаване на завършената образователна степен, борба с изтичането на мозъци, намаляване на преждевременното напускане на училище и увеличаване на обучението на учителите;
                                 
                              
                                    в)
                                 
                                 
                                    разработване на системи за професионално образование и обучение и насърчаване на системи за обучение в процеса на работа, за да се улесни преходът към пазара на труда, включително за лицата с увреждания;
                                 
                              
                                    г)
                                 
                                 
                                    подобряване на качеството и приложимостта на висшето образование и научните изследвания;
                                 
                              
                                    д)
                                 
                                 
                                    насърчаване на дейности, свързани с лицата, които вече са се дипломирали;
                                 
                              
                                    е)
                                 
                                 
                                    повишаване на достъпа до учене през целия живот и оказване на подкрепа за инвестициите в инфраструктура за образование и достъпно обучение, особено с оглед на намаляването на териториалните различия и насърчаването на приобщаващо образование без сегрегация, включително чрез използването на достъпни цифрови технологии;
                                 
                              
                                    ж)
                                 
                                 
                                    засилване на сътрудничеството между секторите на културата, творчеството и спорта.
                                 
                              
                  
                        (12)
                     
                     
                        
                           Стимулиране на качествена трудова заетост и достъп до пазара на труда
                        
                        
                                    а)
                                 
                                 
                                    справяне с високата безработица и неактивност чрез подпомагане на трайната интеграция на пазара на труда, по-специално на младите хора, жените, дългосрочно безработните и всички по-слабо представени групи;
                                 
                              
                                    б)
                                 
                                 
                                    стимулиране на създаването на качествени работни места и подпомагане на ефективното прилагане на трудовите правила и стандарти;
                                 
                              
                                    в)
                                 
                                 
                                    подкрепа за равенството между половете и за младите хора, насърчаване на пригодността за заетост и на производителността, приспособяване на работниците и предприятията към промените, установяване на траен социален диалог и модернизиране и укрепване на институциите на пазара на труда, като публичните служби по заетостта и инспекциите по труда.
                                 
                              
                  
                        (13)
                     
                     
                        
                           Насърчаване на социалната закрила и приобщаване и борба с бедността
                        
                        
                                    а)
                                 
                                 
                                    модернизиране на системите за социална закрила, за да се осигури ефективна, ефикасна и подходяща защита на всички етапи от живота на човека;
                                 
                              
                                    б)
                                 
                                 
                                    насърчаване на прехода от институционални грижи към грижи, предлагани в семейството и общността;
                                 
                              
                                    в)
                                 
                                 
                                    насърчаване на социалното приобщаване, насърчаване на равни възможности и борба с неравенствата и бедността;
                                 
                              
                                    г)
                                 
                                 
                                    интегриране на маргинализирани общности като ромите;
                                 
                              
                                    д)
                                 
                                 
                                    борба с всички форми на дискриминация;
                                 
                              
                                    е)
                                 
                                 
                                    подобряване на достъпа до финансово достъпни, устойчиви и висококачествени услуги, като например образование и грижи в ранна детска възраст, жилищно настаняване, здравни грижи, основни социални услуги и дългосрочни грижи, включително чрез модернизиране на системите за социална закрила.
                                 
                              
                  
                        (14)
                     
                     
                        
                           Опазване на околната среда и подобряване на качеството на околната среда
                        
                        
                                    а)
                                 
                                 
                                    предприемане на действия във връзка с влошаването на качеството на околната среда и за спиране на загубата на биологично разнообразие;
                                 
                              
                                    б)
                                 
                                 
                                    насърчаване на опазването и устойчивото управление на земните и морските екосистеми и природните ресурси;
                                 
                              
                                    в)
                                 
                                 
                                    инвестиране в управлението на качеството на въздуха, водите и отпадъците и устойчиво управление на химикалите;
                                 
                              
                                    г)
                                 
                                 
                                    насърчаване на ефикасното използване на ресурси, устойчивото потребление и производство и справяне със замърсяването;
                                 
                              
                                    д)
                                 
                                 
                                    подкрепа за прехода към зелена и кръгова икономика, принос за намаляване на емисиите на парникови газове и за повишаване на устойчивостта по отношение на изменението на климата, както и насърчаване на управлението на действия във връзка с климата, информацията и енергийната ефективност;
                                 
                              
                                    е)
                                 
                                 
                                    насърчаване на политики за подкрепа на прехода към безопасна и устойчива икономика с ефективно използване на ресурсите, ниски нива на въглеродни емисии и енергийна ефективност и за засилване на устойчивостта при бедствия, както и политики за превенция, подготвеност и реакция при бедствия.
                                 
                              
                  
                        (15)
                     
                     
                        
                           Тематични приоритети за трансгранично сътрудничество между бенефициерите по ИПП III
                        
                        
                                    а)
                                 
                                 
                                    насърчаване на заетостта, мобилността на работната сила и социалното и културното приобщаване през границите;
                                 
                              
                                    б)
                                 
                                 
                                    опазване на околната среда и насърчаване на действията за приспособяване към изменението на климата, за смекчаване на изменението на климата и за превенция и управление на риска и насърчаване на използването на възобновяеми енергийни източници;
                                 
                              
                                    в)
                                 
                                 
                                    насърчаване на устойчивия транспорт и подобряване на публичните инфраструктури;
                                 
                              
                                    г)
                                 
                                 
                                    насърчаване на цифровата икономика и общество;
                                 
                              
                                    д)
                                 
                                 
                                    насърчаване на туризма, особено на устойчивия туризъм, и опазване и популяризиране на културното и природното наследство;
                                 
                              
                                    е)
                                 
                                 
                                    инвестиране в младежта, спорта, образованието и уменията;
                                 
                              
                                    ж)
                                 
                                 
                                    насърчаване на местното и регионалното управление и повишаване на капацитета за планиране и административния капацитет на местните и регионалните органи;
                                 
                              
                                    з)
                                 
                                 
                                    стимулиране на трансгранични инициативи за насърчаване на помирението и правосъдието в условията на преход;
                                 
                              
                                    и)
                                 
                                 
                                    укрепване на конкурентоспособността, условията за стопанска дейност и развитието на малките и средни предприятия, търговията и инвестициите;
                                 
                              
                                    й)
                                 
                                 
                                    укрепване на научните изследвания, технологичното развитие, иновациите и цифровите технологии.